**Tartu linnavalitsuse poolse laagrite rahastamise süsteemi arendus alates 2015. aastast**

Tartu linna poolne laagrite toetamise kord on sätestatud Tartu Linnavolikogu 30. juuni 2011. a määrusega nr 40 „Projektlaagrite korraldamiseks toetuste andmise kord“ ning Tartu Linnavalitsuse 01. juuli 2011. a määrusega nr 11 „Kultuuriühingutele, noorte huvitegevuse ühingutele, avatud noortekeskustele ja projektlaagritele toetuse määramise ja arvutamise juhend“.

Tartu Linnavalitsuse kultuuriosakonna noorsooteenistus on alustanud laagriteenuse arendamise protsessiga, võttes aluseks Tartu linna arengukavas aastateks 2013-2020 väljatoodud noorsootöö arengusuunad: valdkonna toetusmeetmete arendamine (meede 5.3.1), laagriteenuse kvaliteedi hindamise kriteeriumite väljatöötamine ja rakendamine (meede 5.3.3), erivajadustega ja teiste väiksemate võimalustega noorte rohkem kaasamine noorsootöösse (meede 5.3.7), ja valdkonnas läbiviidud uurimuste tulemusi [[1]](#footnote-1).

1. **Projektlaagrite toetussüsteem Tartus**

Projektlaagrite toetuse andmise korras § 2 defineeritakse laagri mõisteid alljärgnevalt:  
1) projektlaager – vaba aja veetmise laager või töökasvatuslik laager, mille vahetuse kestus on vähemalt **6 päeva** ning mis ei tegutse kalendriaastas üle 60 päeva;  
2) vaba aja veetmise laager – laste ja noorte (**sh vähekindlustatud perede laste ja noorte**) vaba aja veetmise ning tervistava puhkuse huvitegevuslik, laagriliselt korraldatud vorm;  
3) töökasvatuslik laager – laste ja noorte vaba aja veetmise ning tervistava puhkuse töökasvatuslik, laagriliselt korraldatud vorm.

Projektlaagrite toetust on õigus taotleda juriidilisel isikul, kes tegeleb projektlaagrite korraldamisega v a Tartu Linnavalitsuse hallatavad asutused. Taotlejal tuleb esitada **01. septembriks** Tartu Linnavalitsuse kultuuriosakonnale elektroonilises vormis taotlus koos lisadokumentidega veebipõhise toetuste taotlemise keskkonnas www.tartu.ee/kotoetused. Toetust antakse taotlejale **7-18aastase** vaba aja laagrist ja vähekindlustatud perede laste laagrist osavõtja ning **13-18aastase** töökasvatuslikust laagrist osavõtja kohta. Osavõtja elukohaks peab rahvastikuregistri andmetel olema Tartu linn.

2012. a hakkas kehtima uus nõue, millega võeti kasutusele juba huvitegevuses edukalt toiminud **osalemise kinnitamise veebipõhine süsteem.** Korra kohaselt esitab toetuse saaja 1 kuu enne laagrivahetuse algust taotlemise veebikeskkonnas laagris osalejate nimekirja. Nimekirja kantud täisealine osaleja või alaealise osaleja seaduslik esindaja peab kinnitama laagrivahetuse lõppemise kuupäevaks laagris osalemise.  
  
Tartu linna eelarvest rahastatakse igal aastal laagrite korraldamist, kehtestades selleks rahalise toetuse arvestuslikud määrad erinevate laagriliikide lõikes. **2014. a** on kinnitatud järgmised laagripäeva määrad laagrist osavõtja kohta:

1) vaba aja veetmise laager - 2 €  
2) vähekindlustatud perede laste laager - 9,15€  
3) töökasvatuslik laager - 8€

Kokku toetatakse **2014. a 2693** noore osavõttu laagritest (vaba aja laagrites **1963** osalejat, vähekindlustatud perede laste laagrites **215** ja töömalevates **515** osalejat). 2012. a sai toetatud laagritest osa 2497 noort ning 2013. a oli laagrites osalevaid noori 2344.

1. **Laagritoetuse analüüs**

Laager ja töömalev kui üks noorsootöö tegevusvorme pakuvad noorele just koolivälisel ajal võimalust osaleda arendavates mitmekesistes tegevustes ja seeläbi arendada noorte isiklikke ja sotsiaalseid pädevusi. Huvi laagrite vastu tõi välja ka 2010. a rahulolu uurimus vaba aja võimaluste kohta Tartus [[2]](#footnote-2), kus vastanutest pooled lapsevanemad on pannud oma lapse laagrisse. Samas on laagrite/töömalevate korraldamine küllaltki kulukas ettevõtmine ja seetõttu on linnapoolne toetus sellele valdkonnale, ning eriti töömaleva ja riskigruppi kuuluvate noorte puhul väga oluline. Uuringus toob kolmandik lapsevanemaid kõige sagedamini laagris osalemist takistava põhjusena välja kõrget hinda (vanas rahas üle 1000 krooni e 64€).

**Tartu linnavalitsuse poolne laagrite toetussüsteem vajab arendamist,** sest hetkel kehtiv kord ei reguleeri toetuste andmist nii, et kõikide osapoolte (rahastaja, taotleja/korraldaja, osaleja) ootused oleksid täidetud ning ei ole kaasaegne.

Hetkel on sätestatud erinevalt noorsootöö seaduses ja Tartu Linnavolikogu korras projektlaagri kestus. **Noorsootöö seaduse** § 3 punkti 5 kohaselt on projektlaagri vahetuse pikkus vähemalt **6 ööpäeva, Tartu Linnavolikogu korras** § 2 on vahetuse kestus vähemalt **6 päeva.** **Selline kaheti tõlgendatud päevade tähendus on segadust loov nii rahastajale kui ka taotlejale**.

**Laagrite valdkonnas on** **tekkinud** nn **uusi laagriliike: linnalaager ja ööbimiseta töömalev**, mille puhul ei saa igal juhul rakendada noorsootöö seaduses sätestatud mõisteid, ega ka linnapoolseid kordasid, nt laagri kestus on 3-4, mitte 6 päeva. Seega vajavad hetkel kordades sätestatud mõisted korrastamist ja kaasajastamist**.**

**Laagritoetuse menetlemise protsessis** on peamisteks murekohtadeks kinnituste mitte(õigeaegne) esitamine, osalejate mittevastamine toetuse andmise kriteeriumitele või osalejate väiksem arv võrreldes esialgselt planeerituga. Samas on kinnitamissüsteem andnud täpsema ülevaate laagriteenuse kasutajatest ning taganud laagris osalejate andmete õigsuse.

Osade regulaarsete taotlejate puhul võib täheldada teatavat ebakorrektsust, nt esineb puudujääke nõuetekohaste dokumentide esitamisel ning lepingust tulenevate kohustuste täitmisel. Mitmed taotlejad on pidanud osaliselt tagastama linna poolt eraldatud laagritoetuse. Korraldajate sõnul on kinnitamisperioodi ajavahemik liiga lühike ning tähtajaks kinnituste andmine on seetõttu raskendatud, eriti suveperioodil.

**2012. a läbiviidud laagrite uurimuses** vastas 81% laagrite korraldajatest, et Tartu linna poolt laagritele eraldatav finantstoetus ei ole piisav, kuid 28% jaoks on see peamine tuluallikas v a vaba aja laagrite korraldajate puhul. Võttes aluseks uurimuse tulemusi ja toetuse kasutamise analüüsi aastate lõikes, saab öelda, et osade spordiklubide puhul ei ole linnalt toetuse saamine väga oluline, sest isegi kui linn ei ole toetust eraldanud, laagrid ikkagi toimuvad. Noorsooteenistuseni on jõudnud kriitika, et **pearaha on väike ning taotlemisprotsess liiga mahukas ja aeganõudev.** Linna poolt eraldatud pearaha väiksuse ja taotlusprotsessi aeganõudvuse osas ühtib noorsooteenistuse arvamus taotlejate omaga.

**Vaba aja veetmise laagrite** *t*oetust on 2014. a määratud 22 taotlejale, lisaks rahastab linn veel 4 kultuuriosakonna allasutuse vaba aja laagri korraldamist. Veidi üle poolte rahastuse saajatest on spordiklubid, mis saavad ka iga-aastast **noortespordi tegevustoetust.** Spordiklubid korraldavad laagreid, kus põhirõhk on suunatud intensiivsemale treeningule ning traditsiooniline laagriprogramm (nt loovtegevused, matkad, mängud) on teisejärguline või äärmisel juhul puudub. Need laagrid on enamjaolt **kinnise osalusega**, st osalejateks on spordiklubi harrastajad. **Lisaks pakuvad** samasuguseid kinnise osalusega ja **pigem treeningule orienteeritud laagreid ka tantsuklubid**, kes saavad huvitegevuse, mitte noortespordi toetust. Selliseid laagreid ei saa liigitada vaba aja veetmise laagrite alla, vaid tegemist on treeningprogrammi või -laagriga, kus tähtis on hoopis sportliku resultaadi tõstmine.  
Viimastel aastatel ei ole lisandunud oluliselt uusi taotlejaid spordiklubide osas.

Veel toetatakse vaba aja laagreid, mida nimetatakse **linnalaagriteks** (avatud osalusega, üldjuhul ööbimiseta). Neid laagreid korraldavad muuseumid, lastekunstikool ja noortekeskused. Linnalaagrid on saanud populaarseks koolivaheaja veetmise viisiks. Laagrid pakuvad mitmekülgset ja huvitavat programmi, mistõttu laagrivahetused täituvad kiiresti.

Noorsooteenistus näeb siinkohal võimalust võtta eeskujuks Tallinnas kehtestatud süsteemi, kus **linn ei maksa eraldi laagritoetust sporditoetuse saajatele**. Samasugune lähenemine võiks kehtida kõigi nende ühingute puhul, kes korraldavad laagreid eelkõige enda harrastajate jaoks.

Linnalaagrite korraldamisel on peamisteks probleemideks laagrivahetuse kestvus, mis õigusaktist tulenevalt peab olema 6 päeva. Samuti raskendab laagri korraldamist küllaltki väike pearaha, mistõttu ei sisalda laagripäev alati lõunasööki, ning programmis eelistatakse tasuta, aga samas mitte nii mitmekülgseid võimalusi, nt ei saa alati lubada arendavaid programme Ahhaa Teaduskeskuses. Linnalaagri puhul on tegemist laagriga, mille puhul ei ole vaja täita kõiki neid nõudeid, mis kaasnevad projektlaagri korraldamisega, nt nõuded majutusele, toitlustusele. Seetõttu on noorsooteenistus kaalunud võimalust kehtestada linnalaagri toetuse taotlemiseks kergemad kriteeriumid.

**Vähekindlustatud perede laste ja noorte laagrite** korraldamiseks on 2014. a toetust eraldatud 5 ühingule. Tegemist on kõige kõrgemat pearaha saava laagriliigiga, kus laagripäeva määr osaleja kohta on 9,15€, kuid toetust saavate osalejate arv kõige väiksem (215). **Peamiselt on laagri toetust taotlenud asutused, mis igapäevaselt puutuvad kokku vähemate võimalustega peredest pärit laste- ja noortega.** Statistikaameti andmetel elab Tartus 7-18aastaste laste hulgas suhtelises vaesuses ~15% (1774) last, st et laagriteenuse tarbijaid antud sihtrühma hulgas võiks olla palju rohkem kui hetkel toetust saab [[3]](#footnote-3). Hetkel on üheks oluliseks noorsootöö arengusuunaks erivajadustega ja teiste vähemate võimalustega noorte rohkem kaasamine noorsootöösse sh pakkuda osalemist linnarahastusega laagrites, ning kaasava hariduse põhimõtete rakendamist. Eelnevatel aastatel on toetuse saajate seas olnud ka asenduskodu noored ning alaealised õigusrikkujad, kes kuuluvad samuti riskigruppi, kuid kelle puhul ei saa alati kasutada terminit vähekindlustatud pere laps. Linnavolikogu korras kasutusel olev mõiste „vähekindlustatud perede laste ja noorte vaba aja veetmise laager“ on ebatäpne ja ei kajastava kaasavat lähenemist noorsootöös. Seetõttu tuleb kasutusele võtta mõiste, mis on selgem, andes ülevaate kogu sihtrühmast, keda noorsooteenistuse arvates peaks rohkem toetama. Samuti peab muutuma toetussüsteem, mis loob võimalusi riskigrupis noori kaasata tavalaagritesse.   
2014. a korraldavad **Tartus töökasvatuslikke laagreid** Lille Maja, MTÜ Öökull, Tähe noorteklubi ja Anne Noortekeskus. Töökasvatuslike laagrite vastu tunnevad noored suurt huvi. 2013. a oli malevasse registreerujaid üle 600, töövõimalust pakuti 380 noorele. Töömalevas osalemine annab noorele hea võimaluse kujundada esmaseid tööharjumusi, tõsta tööalast teadlikkust tööohutusest, -seadustest ning omandada hilisemaks tööeluks vajalikke kogemusi.

Aastate jooksul on töömaleva korraldajatel välja kujunenud omad põhimõtted ja meetodid töömaleva organiseerimiseks, kuid mis on omakorda kaasa toonud teenuse mõnevõrra ebaühtlase kvaliteedi. Alates 2012. a kevadest on toimunud regulaarsed töömaleva töögrupi kohtumised, mille tulemusena võeti samal aastal kasutusele ühtne **logo – Tartu noorte töömalev**. 2013 a. sai loodud kodulehekülg **tartu.ee/malev** ja **ühine registreerimiskeskkond**. 2014. a on plaanis teha ühised malevasärgid ja rohkem koostööd vaba aja programmi läbiviimise osas. Kuigi Tartu linnavalitsuse noorsooteenistuse koordineerimisel on toimunud mitmeid olulisi teenuse parendusi, puudub ühtselt toimiv süsteem, mis reguleeriks kõike alates eelarve ja vahetuste planeerimisest, osavõtutasudest kuni vaba aja programmi- ning töökohtadeni välja. Samas näeb noorsooteenistus suurt vajadust sellise koordineeritud süsteemi järele, et pakkuda stabiilsemat struktuuri teenuse tagamiseks ning uudsemaid ja jätkusuutlikumaid lahendusi noorte töövaldkonnas. Koordineeritud süsteemi kasutab Tallinn juba aastast 2003 kui loodi Sihtasutus Õpilasmalev, mis on siiani edukalt toiminud. Töömaleva töögrupp on teinud ka ettepaneku võtta kasutusele uus mõiste „töömalev“, mis on kaasaegsem ning rohkem noorte seas levinud.

1. **Uue toetussüsteemi põhimõtted**

Noorsooteenistus soovib, et laagritoetuse saajad pakuksid võimalikult paljudele Tartu noortele kvaliteetset laagriteenust, **mis lähtuks sihtgrupi vajadustest, soodustaks noorte arengut ja sotsialiseerumist ning oleks mõistliku hinnaga, arvestades osaleja tausta ja võimalusi.**

Kuna laagrite toetamise põhimõtetes on noorsooteenistuse arvates võrreldes hetkel kehtiva korraga vaja teha olulisi muudatusi, tuleks kehtestada uus laagrite toetamise kord ja sõnastada see: **"*Laagrite korraldamiseks toetuste andmise kord*". Uue korra alusel** sätestatakse toetuse *andmine riskigruppi* kuuluva noore kohta.

Kuna laagrite puhul on tegemist lühiaegsema, vähem regulaarsema ja etteplaneeritud tegevusega võrreldes huvitegevusega teeb noorsooteenistus ettepaneku luua võimalus taotleda toetust jooksval kalendriaastal. Selline süsteem vähendaks ebatäpset osalejate planeerimist ja oleks taotlejasõbralikum lähenemine.

Hetkel vaba aja laagri toetust saavatele **spordiklubidele võiks edasipidi laagrite korraldamise toetust mitte määrata, vaid juba eraldatud noortespordi pearaha toetust võib vajadusel kasutada ka treening-laagrite korraldamiseks.** **Teiste valdkondade ühingute puhul**, kes korraldavad ka kinnise osalusega (e eelkõige oma ühingu harrastajatele suunatud) laagreid, **teeb noorsooteenistus ettepaneku mitte eraldada edaspidi laagrite korraldamise toetust.**

**Avatud osalusega laagreid e koolivaheaja programme hakkaksid pakkuma Tartu linna noortekeskused, arvestades sealjuures iga keskuse eripära ja võimalusi.**  **Koolivaheaja programm** (laager, koolitus, töötuba jne) on rekreatsioonilisi ja hariduslikke tegevusi sisaldav programm, mille kaudu luuakse noortele arengut ja tervistavat puhkust soodustavad tingimused. Pakutavad tegevused on seotud järgmiste teemadega nagu teater, tervis, multimeedia, seiklus, kunst, sport (ekstreemsport) jm. Tartu linn hakkab rahastama koolivaheaja programmi, milles osaleb vähemalt 25 noort, kellest 20% on riskigruppi kuuluvad **7-26aastased Tartu noored**. Ühe koolivaheaja programmi kestvus võib maksimaalselt olla 7 päeva. Koolivaheaja programmide pakkumist noortekeskuste poolt toetab ka hetkel käiv protsess, kus alates 2015. a võiks hakata kolmanda sektori noortekeskuste (Tähe noorteklubi ja Spordiklubi AK Rahinge (Skatehall) teenust reguleerima haldusleping.

Uues korras ei ole enam eraldi toetust vähekindlustatud perede laste laagri korraldamiseks, vaid **toetus riskigruppi kuuluvale noorele (termin täpsustub, kaalumisel „abivajav noor“ või „vähemate võimalustega noor“)***,* kes saavad osaleda erinevate laagrite rühmades. Sihtrühma kuuluvad vähekindlustatud pere laps, erivajadusega sh puudega noor, asenduskodu noor, suurpere laps, alaealised õigusrikkujad. Antud muudatusega soovime järgida kaasava noorsootöö põhimõtet, mis soodustab kõigi noorte võrdväärset osalust erinevates noorsootöö tegevustes. Seega riskigruppi kuuluval noorel peab olema võimalus osaleda ükskõik missuguses laagris, mis on valmis teda vastu võtma.

**Edaspidi on võimalik taotleda 2 tüüpi noorte laagri toetust:   
1) nn tegevustoetus laagri korraldamiseks eelpool toodud sihtrühmale. Taotlejaks saab olla** mittetulundusühingute ja sihtasutuste registrisse kantud asutus või avalik-õiguslik juriidiline isik, kes korraldab noorte laagreid, mida peetakse valla- või linnavalitsuse loal**;  
2) nn osalemistoetust antud sihtgruppi kuuluva noore kohta.**  Taotlejateks saavad olla mittetulundusühingute ja sihtasutuste registrisse kantud asutused või avalik-õiguslikud juriidilised isikud, kes korraldavad noorte laagreid, mida peetakse valla- või linnavalitsus loal**, lapsevanemad, sotsiaaltöötajad jt isikud.**Hetkel kehtiv veebipõhine laagris osalemise kinnitamine kaob ära. Tiheneb koostöö Tartu Linnavalitsuse sotsiaalabiosakonnaga ning Tartu koolidega, kus õpivad hariduslike erivajadustega noored. Tartu LV SAO omab ülevaadet erinevate sotsiaaltoetuste saajatest, mis teatud osalejate puhul aitab kindlaks teha, kas laagritoetuse määramise vajalikkus on põhjendatud. Muudatus loob eeldused ka uute taotlejate lisandumiseks. **Noorsooteenistus soovib selle toetuse kaudu võimaldada laagrites osaleda 2015. a vähemalt 300 noorel (2014. a 215 noort).**

Tartu hoolekandeasutuses oli 2012.a seisuga lapsi **~150.** Tartu Linnavalitsuse sotsiaalabiosakonna andmetel esitati 2013.a toimetulekutoetuse taotlusi 6516 korral, keskmiselt 543 peret kuus sh lapsi **343,**  täiendavat sotsiaaltoetust anti 653 taotlejale sh **950** lapsele, vajaduspõhist lapsetoetust 273 korral. Tartu linnas õpib erivajadustega laste koolides **870** õpilast, lisaks on üldhariduskoolides loodud 35 õpilasele veel hariduslike erivajaduste (HEV) klass või väikeklass. Samuti toovad üldhariduskoolid Eesti Hariduse Infosüsteemi (EHIS) andmetel veel välja, et seal õpib 1440 haridusliku erivajadusega last, kes vajavad õppeprotsessis mingit kohandust (10.09.13 seisuga, Tartu Linnavalitsuse haridusosakonna andmetel). Seega võib öelda, et Tartu linnas on 13 094 õpilase hulgas ~ 2345 haridusliku erivajadusega õpilast e 18%.

**Lisaks Tartu linna poolsele toetusele pakub 2014.a Eesti Noorsootöö Keskus soodushinnaga laagrituusikuid 40 noorele vähekindlustatud peredest ja 31 noorele asenduskodudest.**

**Taotlemistingimused**

Noorte laagrite korraldamise toetust on võimalik taotleda 7-18aastase sihtgruppi kuuluva noore kohta. **Puudega noorte puhul võib vanusevahemik olla suurem, ulatudes 7-26aastani.** Toetatavate elukohaks peab olema rahvastikuregistri andmetel Tartu linn.   
 **Toetuse andmine:**

1. **nn tegevustoetusega laagri korraldamiseks** antakse toetust taotlejale **Eestis toimuva laagri korraldamiseks**. Taotleja esitab Tartu Linnavalitsuse kultuuriosakonnale elektroonilises vormis taotluse ning selles esitatud andmeid tõendavad dokumendid **2015. a** **määratud tähtpäevaks** veebipõhise toetuste taotlemise keskkonna kaudu;
2. **nn osalemistoetusega laagris toetuse taotlemiseks esitab taotleja elektrooniliselt või kirjalikult kultuuriosakonnale vormikohase avalduse. Toetust antakse jooksval kalendriaastal.** Kui toetust taotletaksepuudega või asenduskodu noore, vähekindlustatud pere või suurpere lapse kohta, siis võetakse toetuse määramisel arvesse Tartu LV SAO olemasolevad andmed erinevate sotsiaaltoetuste saajate kohta, kes jooksval aastal on linnalt toetust saanud. HEV noore laagris osalemise toetamise otsustusprotsessi kaasatakse vajadusel kool, kus noor õpib. Laagri toetuse määramine alaealisele õigusrikkujale eeldab koostööd Politsei- ja Piirivalveametiga ja alaealiste komisjoniga. Taotlemisjuhtude puhul, kus taotleja ei ole jooksval aastal linnalt sotsiaaltoetust saanud, hindab toetuse saamise vajalikkust vastav komisjon.   
   Laager, milles osalemiseks toetust taotletakse peab vastama tervisekaitse- ja ohutusnõuetele ning laagri korraldajad peavad omama laagrikasvataja või -juhataja osakutset või sellele vastavat kvalifikatsiooni. Nõuetele vastavust kontrollib noorsooteenistus.

**Kriteeriumid**

* sihtgrupp (üldjuhul 7-18aastased, puude puhul kuni 26aastased Tartu noored)
* nõuetele vastav laagriprogramm
* kompetentsed läbiviijad või eripädevustega spetsialistid, kes oskavad arvestada sihtrühma vajadustega ning lähtuvalt sellest koostada spetsiaalse laagriprogrammi

Töökasvatusliku laagri asemel **võetakse kasutusele uus termin „töömalev“. Töömalevat ja muid tööalaseid programme hakkab koordineerima ja korraldama linna hallatav noorsootööasutus, kuhu luuakse spetsiaalne töökoht (täistööaeg).** Tekib analoogne keskne koordineerimine Tallinnas toimiva Sihtasutusega Õpilasmalev. Malevad on populaarsed noorte ja lapsevanemate hulgas, mida tõestab suur ja varajane registreerimishuvi malevavahetustesse. Näiteks Lille Majal on olnud pikaajaline töömaleva korraldamise kogemus, nende üheks eesmärgiks on noorte töökasvatuse ja ettevõtlikkuse arendamine. Lisaks töömalevale pakutakse seal ka teisi tööoskuste omandamise programme, nt tööalased koolitused, mängujuhi väljaõpe.

*Töömaleva spetsialisti tööülesanded:*

* *Tartu noorte töömaleva teenuse koordineerimine ja arendamine;*
* *erinevate tööalaste programmide koostamine nt töövõimalused erivajadustega noortele, mängujuhi väljaõppe läbiviimine jms;*
* *tööalaste koolituste korraldamine noortele;*
* *tööpraktika või ametialase väljaõppe vahendamine, koostööpartnerite leidmine;   
  Tartu noorte ettevõtlikkuse ja töövaldkonna võrgustikutöös osalemine.*

Eelläbirääkimistel on väljendanud huvi töömaleva teenuse koordineerimise vastu ka mittetulundusühing Tähe noorteklubi. Noorsooteenistuse arvates tagaks munitsipaalkeskus koordinaatorina jätkusuutlikuma töömaleva teenuse pakkumise.

**Töömaleva** t**eenust hakatakse pakkuma 7-18aastastele** Tartu noortele (varasem 13-18. a), aluseks töölepingu seaduse § 7 lõige 4, mis võimaldab pakkuda töömalevas osalemist noortele alates 7. eluaastast. *7–12-aastasel alaealisel on lubatud teha kergeid töid kultuuri-, kunsti-, spordi- või reklaamitegevuse alal, eelkõige osalemine etendusasutuse töös loomingulise töötajana, töö modellina.* Vajadust vanuselise muudatuse tegemiseks on väljendanud ka töömaleva korraldajad, kuna lisandunud on uusi töövõimalusi, mis on sobivad just nooremale vanuseastmele. Varakult töömalevas osalemine aitab arendada noorte ettevõtlikkust, sotsiaalseid ja koostöö oskusi ning kujundada tööharjumusi.

**IV. Rahastamise mudel ja pearaha kujunemine 2015. a.**

2015. a hakkab pearaha suurus ühe osaleja kohta olema 5€ ja riskigruppi kuuluvale noorele ning töömalevas osalejale 10€. Pearaha tõus on väljund kvaliteetsema teenuse pakkumiseks ning tingitud suurenenud kulutustest nt toitlustamisele, programmile, vahenditele, tööjõu palkamisele jm.

**Noortekeskuse koolivaheaja programmi aasta eelarve kujunemine**

25 osalejale kestvusega 7 päeva

20 osalejat x 5€ x 7 päeva = 700€

5 osalejat x 10€ x 7 päeva = 350€

Kokku 1050€   
4 programmi x 1050€ = **4200€** (nelja noortekeskuse aasta programmikulu kokku **16800€**)

**Tegevustoetuse- ja osalemistoetusega laagrite eelarve esialgne** prognoos 2015. a   
300 osalejat x 10€ x 6 päeva = **18 000€**  
**Töömaleva aasta eelarve kujunemine (esialgne prognoos)**

Tööalaste programmide sh töömaleva koordineerija kuu brutopalk 652€, tööjõukulud aastas kokku 10 488**€;**

Töömalev 515 osalejalekestvusega 6 ja 12 päeva

120 osalejat x 10€ x 6 päeva = 7200€

480 osalejat x 10€ x 12 päeva = 57600€

Töömalev 100 osalejale vanuses 7-12. eluaastat

100 osalejat x 10€ x 5 päeva = 5000€

Töömalev kokku **80 288€**

**2014. a** on linn eraldanud laagrite rahastamiseks **93 120** eurot. Kui linn jääb sama osalejate arvu juurde nagu 2014. a, siis toetussumma ei suurene. Noorsooteenistus arvates uue toetussüsteemiga seoses, kus riskigruppi kuuluvate noorte esindajad saavad taotleda toetust erinevates laagrites osalemiseks ja töömaleva sihtgrupi vanus nooreneb, suureneb osalejate toetust saavate noorte arv ~**+300** noore võrra. Seetõttu on planeeritav eelarve kasv **21 968**  eurot.

1. Tartu linna poolt toetatud laagrite/malevate korraldus ja teenuste kvaliteet. OÜ Eesti Uuringukeskus. Tartu 2012,   
   Noorte ja lastevanemate rahulolu vaba aja võimalustega. OÜ Eesti Uuringukeskus. Tartu 2010, https://www.tartu.ee/data/Tartu%20noorte%20rahulolu\_raport2010.pdf

   [↑](#footnote-ref-1)
2. Noorte ja lastevanemate rahulolu vaba aja võimalustega Tartus . OÜ Eesti Uuringukeskus, Tartu 2010

   [↑](#footnote-ref-2)
3. Laste vaesus kohalikes omavalitsustes, 29.01.2014 http://statistikaamet.wordpress.com/2014/01/29/laste  
    vaesus-kohalikes-omavalitsustes/ [↑](#footnote-ref-3)